Subject: Pärnus Raba tn 18 detailplaneeringu kohta esitatud arvamusest
From: Raine Viitas <[email-masked]>
To: "[email-masked]" <[email-masked]>
Cc: "[email-masked]" <[email-masked]>
Date: Mon, 6 Nov 2023 11:55:01 +0000

Tere

Pärnu Linnavalitsus saatis Regionaal- ja Põllumajandusministeeriumile heakskiitmiseks Raba tn 18, Lille tn 35 ja 46 kinnistute ning lähiala detailplaneeringu.
Detailplaneeringu avalikul väljapanekul (06.-18.06.2023) esitati arvamusi. Üks arvamuste esitaja väide on, et Transpordiameti kooskõlastus on tingimuslik, Transpordiamet seega pole detailplaneeringut kooskõlastanud. Tingimuslik kooskõlastus pole piisav, kooskõlastus on sõltuvuses järgnevatest menetlustest.

Transpordiamet kooskõlastas detailplaneeringu 07.03.2023 kirjaga nr 7.2-2/23/3835-2 märkusega.

......Palume planeeringu seletuskirja osast 2.5 eemaldada laused "Ehitajate-Raba ristmiku ootejärjekordade leevendamiseks on võimalik optimeerida ristmiku fooride tööd. Ehitajate tee otsesuuna läbilaskevõime olemasolevas olukorras on mõlemas suunas ligikaudu 750 a/h. Liiklusvaatlused näitavad, et osa Ehitajate tee suuna rohelisest ajast on isegi tipptunnil tühi. Ristmikul on hetkel kaks reservi - üldist läbilaskevõimet suurendaks fooritsükli pikendamine 75 sekundilt 90 sekundi peale ning fooritaktide paindlikust andurite parem kasutamine ("tühja" rohelist oleks vähem)". Kuna riigi põhimaantee nr 4 Tallinn-Pärnu-Ikla prioriteet on eelkõige VIA Baltica transiitliikluse teenindamine, siis riigitee ja Raba tänava ristmiku fooride töö muutmist (Raba tänava liiklusvoole fooritsükli pikendamist) ei pea Transpordiamet võimalikuks. Oleme sellele viidanud ka varasemates planeeringu menetlustoimingutes.

Pärnu Linnavalitsus on arvamuse esitajale vastanud, et märkusega on arvestatud. Heakskiitmiseks esitatud detailplaneeringu seletuskirjas tsiteeritud lauseid pole.

Kirjas on Transpordiamet palunud planeeringu elluviimisel arvestada tingimustega ja need välja toonud.

  1.  Kõik riigitee kaitsevööndis kavandatud ehitusloa kohustusega tööde projektid tuleb esitada Transpordiametile nõusoleku saamiseks. Ristumiskoha puhul tuleb taotleda EhS § 99 lg 3 alusel Transpordiametilt nõuded ristumiskoha projekti koostamiseks.
  2.  Kui kohalik omavalitsus annab planeeringualal projekteerimistingimusi EhS § 27 alusel või kavandatakse muudatusi riigitee kaitsevööndis, siis palume kaasata Transpordiametit menetlusse.
  3.  Transpordiamet ei võta PlanS § 131 lg 1 kohaselt endale kohustusi planeeringuga seotud rajatiste väljaehitamiseks.

Detailplaneeringule esitatud arvamuses on välja toodud........

Juhime tähelepanu, et Transpordiameti 07.03.2023 kooskõlastus on antud tingimuslikult (märkusega). Transpordiamet selgitas oma 07.03.2023 kirjas, et kõikidele riigitee kaitsevööndisse kavandatud ehitusloa kohustusega tööde projektidele tuleb saada täiendav kooskõlastus Transpordiametilt. Lisaks nõuab Transpordiamet ka ristumiskoha projekti koostamiseks nõusolekut (EhS § 99 lg 3). Riigitee kaitsevööndisse ehitamine on lubatud üksnes Transpordiameti kooskõlastuse olemasolul. Eeltoodu tähendab sisuliselt seda, et projekteerimistööde faasis tuleb saada Transpordiametilt uus kooskõlastus. Oleme seisukohal, et selline edasilükkavalt tingimuslik kooskõlastus ei ole praegusel juhul piisav, sest seab detailplaneeringu realiseerimise võimalikkuse selle oluliste tingimuste osas sõltuvusse järgnevatest menetlustest, mis ei ole õiguspärane. Selliselt ei täida detailplaneering ka oma eesmärki, milleks on vastavalt PlanS § 124 lg-le 2 mh planeeringualale ruumilise terviklahenduse loomine.

Siit küsimused.

  1.  Arvestades, et Pärnu Linnavalitsus on teie kirjas toodud märkusega arvestanud, siis kas Transpordiamet on detailplaneeringu kooskõlastanud?
  2.  Kas Teie kirjas välja toodud tingimused planeeringu elluviimiseks on tavapärased tähelepanujuhtimised detailplaneeringute kooskõlastamisel või Teie hinnangul tähendavad seda, et antud detailplaneeringut pole võimalik ellu viia? Näete seda ohtu? Kas võib juhtuda nii, et Te detailplaneeringu kooskõlastamiste aga järgmiseid etappe Te ei pruugi kooskõlastada?

Vajame Teie vastust, et anda esitatud arvamustele oma seisukoht, kiita planeering heaks või jätta heaks kiitmata. Palume võimalusel vastata 10 päeva jooksul.

Parimat

Raine Viitas
juhtivspetsialist
ruumilise planeerimise osakond
Regionaal- ja Põllumajandusministeerium
tel. 58851458 [email-masked]<mailto:[email-masked]>

<p></p>